Μαρία Λαζαρίδου

Η Μαρία Κ. Λαζαρίδου είναι Ελληνίδα διεθνώς διακεκριμένη συνθέτρια, μουσικoπαιδαγωγός και κιθαρίστρια. Γεννήθηκε στη Θεσσαλονίκη (16/11/1969), όπου σπούδασε κλασική κιθάρα με τον Ευάγγελο Ασημακόπουλο και τη Λουκία Σαμούρκα, Ανώτερα Θεωρητικά με τους Γιάννη Αγγελάκη (Αρμονία), Κώστα Γκριμάλδη (Αντίστιξη και Φυγή) και Λεόντιο Χατζηλεοντιάδη (Σύνθεση). Επιπλέον, παρακολούθησε μαθήματα Ηλεκτροακουστικής Σύνθεσης με τον Παναγιώτη Κόκορα, μαθήματα Εκκλησιαστικής και Εξωτερικής Μουσικής με τον Παναγιώτη Νεοχωρίτη, και μαθήματα Μονωδίας με τη Βαρβάρα Τσαμπαλή και τη Μαρίνα Βουλογιάννη.

Είναι υποψήφια διδάκτωρ του Τμήματος Μουσικών Σπουδών του Ιονίου Πανεπιστημίου, στην κατεύθυνση Μουσικής Σύνθεσης, μεταπτυχιακή του Τμήματος Μουσικής Επιστήμης και Τέχνης του Πανεπιστημίου Μακεδονίας, με ειδίκευση «Μουσική και Κοινωνία» και απόφοιτος του προγράμματος "Σπουδές στον Ευρωπαϊκό Πολιτισμό", της Σχολής Ανθρωπιστικών Επιστημών, του Ελληνικού Ανοικτού Πανεπιστημίου.

Στο συνθετικό της έργο περιλαμβάνονται έργα οργανικής, φωνητικής και ηλεκτρονικής μουσικής, για σόλο όργανα, σύνολα μουσικής δωματίου και ορχηστρικά, μουσική για παιδικό θέατρο, μεταγραφές και ενορχηστρώσεις. Έργα της έχουν παρουσιαστεί στην Ελλάδα και στο εξωτερικό, στο πλαίσιο εργαστηρίων, διαγωνισμών, αναθέσεων, συναυλιών και θεατρικών παραστάσεων. Ενδεικτικά αναφέρονται:

 The Cube (σύνολο κουαρτέτου εγχόρδων Διοτίμα, 4/2009), 
 WEAST (ανάθεση: Μέγαρο Μουσικής Αθηνών, 11/2009, διεύθυνση: Θεόδωρος Αντωνίου), 
 Meern Vob (1ος Πανελλήνιος Διαγωνισμός Σύνθεσης Μουσικής Δωματίου "Κώστας Νικήτας", 12/2009), 
 Valcano (ανάθεση: Τραϊανός Παπαδόπουλος, 5/2010), 
 dnophos (ανάθεση: Μέγαρο Μουσικής Θεσσαλονίκης, 5/2011, διεύθυνση: Βλαδίμηρος Συμεωνίδης), 
 guitarpa.gr (ανάθεση: Δημήτρης Ιωάννου, 03/2014), 
 22.55.64. II (16ο Διεθνές Μουσικό Σεμινάριο Κοζάνης, 8/2014), 
 Yunnes (Βέλγιο, 2016).
 L.F.L. (Ισπανία): πρώτο βραβείο (1/127) στον 1ο Παγκόσμιο Διαγωνισμό Σύνθεσης για ορχήστρα εγχόρδων "Ciudad de Orihuela", 
 b2in Us (2019), βραβεύτηκε και παρουσιάστηκε από την Studentenphilharmonie Tübingen στο Tübingen, διεύθυνση: Συμεών Ιωαννίδης.
 Lament for Theodore Antoniou περιλαμβάνεται στο ομώνυμο CD αφιέρωμα στη μνήμη του μουσικού Θεόδωρου Αντωνίου (©&® Phasma Music, 2021).
 The bear hunting, πρώτο μέρος της συλλογής Callisto για φλάουτο και τούμπα, περιλαμβάνεται στο CD “One minute for flute and tuba” (©&® Phasma Music, 2023).
 Από ξένον τόπο (2020), 4η θέση στον 3ο Διαγωνισμό Σύνθεσης Χορωδιών για Δημοτικά Παραδοσιακά και Βυζαντινά Τραγούδια και παρουσιάστηκε στις 11/12/2021, από τη Χορωδία Ampitus της Λεοντείου Σχολής Νέας Σμύρνης, διεύθυνση: Κατερίνα Βασιλικού.

Έχει συμμετάσχει ως εισηγήτρια σε παιδαγωγικά συνέδρια («Νέος Παιδαγωγός» Αθήνα 2023, 1ο Παιδαγωγικό Συνέδριο Κιλκίς "Δημιουργικότητα και Φαντασία στη Σχολική τάξη" Κιλκίς 2023). Έχει διδάξει Κλασική Κιθάρα και Ανώτερα Θεωρητικά σε ωδεία της Θεσσαλονίκης και των Σερρών. Επιπρόσθετα, έχει διευθύνει χορωδιακά και οργανικά σύνολα δυτικής, εκκλησιαστικής και ελληνικής παραδοσιακής μουσικής, με εμφανίσεις στην Ελλάδα και στο εξωτερικό.

Από το 1998 είναι καθηγήτρια Μουσικής στη δημόσια εκπαίδευση.

Παραπομπές